Гугъэм и къежьапIэ
Налшык къалэ щекIуэкI «Старты надежды» зэпеуэм спортым и лIэужьыгъуэ зыбжанэмкIэ щызэпоуэ зи узыншагъэм сэкъат иIэ сабий 60, апхуэдиз дыдэ мэхъу абыхэм ядэIэпыкъу волонтёрхэм я бжыгъэри.
Бочче, голбол, тхэквондо, парамарафон (псым есын, пауэрлифтинг, атлетикэ псынщIэ), шабзэрыуэ зэпеуэхэр иджы ещанэу зэхашэ. Абы хэтынухэм ягъэлъагъуэ илъэсым къриубыдэу зрагъэгъуэта ехъулIэныгъэхэр. Зэпеуэхэм хэтынухэм майкэ зэщхьхэр, саугъэтхэмрэ медалхэмрэ хуагъэхьэзыращ.
Къыхэгъэщыпхъэщ: зи узыншагъэм сэкъат иIэ сабийхэм я спорт школу (ДЮСАШ) Кавказ Ищхъэрэм зы закъуэщ щыIэр, ари Налшык къалэ дэтщ. Абы къокIуалIэ зи лъакъуэр къызыщIэмыувэхэр, и нэкIэ, тхьэкIумэкIэ, псантхуэкIэ сэкъат зиIэхэр. ЦIыкIухэм я узым елъытауэ щхьэж хухэха спорт лIэужьыгъуэм хэтщ. НобэкIэ ДЮСАШ-м сабии 130-рэ йокIуалIэ.
Тамбий Гуащэмахуэ.
